অবসরে কিংবা আড্ডায় এক পেয়ালা ধূমায়িত কফি পান করতে কার না ইচ্ছে করে। কেননা কফির পেয়ালায় চুমুক দিলে মন ও শরীর দুই-ই  সতেজ হয়ে ওঠে। কিন্তু কফির অতিরিক্ত দামের কারণে সবার তৃষ্ণা মেটানো সম্ভব না। তবে আশার কথা এই যে, কফি এখন দেশের বিভিন্ন এলাকায় চাষ শুরু হয়েছে। পার্বত্য জেলা বান্দরবানে সম্ভাবনা আরো বেশি। ইতোমধ্যে সেখানকার আদিবাসী ও বাঙালি চাষিরা তাদের বাড়ির আঙিনায়, বড় গাছের ছায়ায় কফি চাষ শুরু করেছেন। কিছুদিনের মধ্যে বাণিজ্যিকভাবে কফি চাষ শুরু হবে বলে তারা জানান।